b"\n_START_ARTICLE_\nHadith\n_START_SECTION_\nIstoric\n_START_PARAGRAPH_\nAu existat literalmente mii de hadith-uri care au circulat \xc3\xaen comunitatea musulman\xc4\x83 \xc3\xaen form\xc4\x83 oral\xc4\x83 \xc8\x99i scris\xc4\x83 \xc3\xaen primul secol al islamului. Acestea au fost colectate \xc3\xaen timpul secolelor al IX-lea \xc8\x99i al X-lea. Aceste relat\xc4\x83ri sunt baza, pe l\xc3\xa2ng\xc4\x83 Coran, a legii islamice, practicii religioase, credin\xc8\x9bei \xc8\x99i guverneaz\xc4\x83 religios via\xc8\x9ba de zi cu zi a musulmanului.  S-a cristalizat astfel adev\xc4\x83rul revelat care define\xc8\x99te sunna, adic\xc4\x83 faptele, vorbele \xc8\x99i aprob\xc4\x83rile tacite ale Profetului, un fel de cod autentic de ac\xc8\x9biune aprobat de c\xc4\x83tre profetul Muhammad. De-a lungul istoriei islamice, fiecare dintre ramurile islamice importante,sunism, \xc8\x99iism, \xc8\x99i sufismul au c\xc4\x83utat \xc3\xaendrumare \xc8\x99i inspira\xc8\x9bie \xc3\xaen hadith._NEWLINE_De\xc8\x99i din punct de vedere canonic nu sunt egale Coranului, hadith-urile au exercitat o influen\xc8\x9b\xc4\x83 la fel de mare asupra dezvolt\xc4\x83rii g\xc3\xa2ndirii islamice. \xc3\x8en hadith Muhammad este cel care vorbe\xc8\x99te, iar \xc3\xaen Coran, Dumnezeu.\xc3\x8en hadith, numai sensul este inspirat. \xc3\x8en Coran, at\xc3\xa2t sensul c\xc3\xa2t \xc8\x99i cuv\xc3\xa2ntul sunt inspirate. Jurispruden\xc8\x9ba (Fiqh) \xc8\x99i teologia se bazeaz\xc4\x83 mai \xc3\xaent\xc3\xa2i pe Coran, apoi pe hadith._NEWLINE_\xc3\x8en cursul primelor dou\xc4\x83 secole \xc8\x99i jum\xc4\x83tate de dup\xc4\x83 Muhammad, num\xc4\x83rul spuselor \xc8\x99i faptelor sale consemnate crescuse considerabil. Oric\xc3\xa2nd ap\xc4\x83rea o problem\xc4\x83 religioas\xc4\x83, politic\xc4\x83 sau social\xc4\x83, important\xc4\x83 era pentru cel \xc3\xaen cauz\xc4\x83 o vorb\xc4\x83 sau o hot\xc4\x83r\xc3\xa2re a Profetului, fie real\xc4\x83,fie fictiv\xc4\x83. Crearea, inventarea chiar, de hadith-uri era o chestiune vital\xc4\x83 pentru solu\xc8\x9bionarea, de exemplu, a adversit\xc4\x83\xc8\x9bilor \xc3\xaentre abbasizi \xc8\x99i omeyyazi sau a problemei spinoase a superiorit\xc4\x83\xc8\x9bii arabilor fa\xc8\x9b\xc4\x83 de nearabi. Compunerea de hadith-uri avea \xc8\x99i o valoare comercial\xc4\x83, mul\xc8\x9bi c\xc3\xa2\xc8\x99ting\xc3\xa2ndu-\xc8\x99i \xc3\xaen acest fel existen\xc8\x9ba. Existau dou\xc4\x83 \xc8\x99coli principale de emitere \xc8\x99i certificare a hadith-urilor, cea kufit\xc4\x83 \xc8\x99i cea medinez\xc4\x83 (dup\xc4\x83 denumirea specific\xc4\x83 a ora\xc8\x99elor de re\xc8\x99edin\xc8\x9b\xc4\x83).\n_START_SECTION_\nStructura\n_START_PARAGRAPH_\n\xc3\x8en forma sa clasic\xc4\x83, un hadith este compus din dou\xc4\x83 p\xc4\x83r\xc8\x9bi, un lan\xc8\x9b de emi\xc8\x9b\xc4\x83tori (isnad) \xc8\x99i textul \xc3\xaen sine (matn) din relatare. Textul urmeaz\xc4\x83 lan\xc8\x9bului de transmi\xc8\x9b\xc4\x83tori \xc8\x99i trebuie s\xc4\x83 fie \xc3\xaen stil indirect liber: A mi-a relatat c\xc4\x83 B i-a relatat, afl\xc3\xa2nd de la C, care \xc8\x99tia de la D..._NEWLINE_Erau deci foarte importante reputa\xc8\x9bia transmi\xc8\x9b\xc4\x83torilor precum \xc8\x99i veridicitatea lan\xc8\x9bului ne\xc3\xaentrerupt pornit de la profet. \xc3\x8en func\xc8\x9bie de aceste criterii, hadith-urile sunt considerate autentice (sahih), acceptabile (hasan) sau slabe (da'if).  Primul martor astfel transmi\xc8\x9b\xc4\x83tor al spuselor Profetului a fost Abu Bakr, de altfel primul calif (632-634). So\xc8\x9bia lui Muhammad, Aisha, a transmis, de exemplu, un hadith referitor la b\xc4\x83uturile alcoolice, care sunt interzise (Haraam) musulmanului.\n_START_SECTION_\nSemnifica\xc8\x9bie\n_START_PARAGRAPH_\nHadith-urile explicitau \xc8\x99i completau Coranul. Acestea mai ofereau comunit\xc4\x83\xc8\x9bii islamice precepte \xc8\x99i pilde apostolice din toate domeniile. C\xc4\x83l\xc4\x83toria nocturn\xc4\x83, vag amintit\xc4\x83 \xc3\xaentr-un verset coranic, se reg\xc4\x83se\xc8\x99te \xc3\xaen forme ample \xc3\xaen tradi\xc8\x9bii. Hadith-urile au contribuit la transmiterea unor proverbe, anecdote, parabole \xc8\x99i miracole, toate atribuite lui Muhammad. Prin acestea, familiile islamice \xc8\x99i-au g\xc4\x83sit pove\xc8\x99tile.\n_START_SECTION_\nTipuri de hadith. Colec\xc8\x9bii\n_START_PARAGRAPH_\nHadith-ul, pe l\xc3\xa2ng\xc4\x83 chestiunile legate de credin\xc8\x9b\xc4\x83 \xc8\x99i aspecte practice din via\xc8\x9ba religioas\xc4\x83 a musulmanului, con\xc8\x9bine \xc8\x99i elemente contextual-istorice, precum \xc8\x99i comentarii la adresa Coranului (tafsir)._NEWLINE_Un tip foarte special de hadith este Qudsi (sf\xc3\xa2nt hadith). Acesta con\xc8\x9bine o spus\xc4\x83 atribuit\xc4\x83 lui Dumnezeu de c\xc4\x83tre Muhammad, dar care nu a fost g\xc4\x83sit\xc4\x83 \xc3\xaen Coran. De\xc8\x99i este un proverb divin, acesta nu este privit cu aceea\xc8\x99i autoritate precum cea a unui verset din Coran._NEWLINE_\xc3\x8en secolul islamic al II-lea, diversele colec\xc8\x9bii de hadith-uri aflate \xc3\xaen circula\xc8\x9bie sunt antologate \xc3\xaen \xc8\x99ase volume, devenite de atunci canonice._NEWLINE_Pe linie sunit\xc4\x83, prima \xc8\x99i cea mai influent\xc4\x83 este cea a lui al-Buhari (810-870), persan de origine. Acesta a selectat din cele 600.000 de tradi\xc8\x9bii culese de la 1000 de \xc8\x99eici pe parcursul a 16 ani de peregrin\xc4\x83ri prin Persia, Irak, Hijaz \xc8\x99i Egipt, aproximativ 7397 de tradi\xc8\x9bii pe care le-a sistematizat dup\xc4\x83 subiecte (pelerinajul, r\xc4\x83zboiul sf\xc3\xa2nt, rug\xc4\x83ciunea etc). Corpusul de tradi\xc8\x9bii rivalizeaz\xc4\x83 antologia lui ibn-al-Haggag din Naysabur. Con\xc8\x9binutul este similar colec\xc8\x9biei lui al-Buhari, cu diferen\xc8\x9be de isnad._NEWLINE_Mai exist\xc4\x83 alte patru astfel de c\xc4\x83r\xc8\x9bi canonice: Sunan, de Abu-Dawud din Basra, Gami, de al-Tirmizi, Sunan, de ibn-Maga \xc8\x99i Sunan, de al-Nasa'i._NEWLINE_Pe linie \xc8\x99iit\xc4\x83, colec\xc8\x9biile de hadith-uri au fost promovate \xc3\xaencep\xc3\xa2nd din secolul 10, bazate pe declara\xc8\x9bii ale imamilor, precum cea a lui al-Kulayni, a lui Ibn al-Qummi \xc8\x99i Muhammad al-Tusi. O colec\xc8\x9bie ulterioar\xc4\x83 aproape exhaustiv\xc4\x83 a fost cea a lui Muhammad Baqir - Bihar al-anwar (Oceanul luminilor), definititivat\xc4\x83 \xc3\xaen jurul anului 1674 (aproximativ 110 volume)._NEWLINE_Hadith-urile au avut de asemenea audien\xc8\x9b\xc4\x83 \xc3\xaen r\xc3\xa2ndul mediilor sufite, \xc3\xaen m\xc4\x83sura \xc3\xaen care le sus\xc8\x9bineau convingerile \xc8\x99i practicile legate de credin\xc8\x9b\xc4\x83."